《奉使契丹二十八首 木叶山》
宋代·苏辙

奚田可耕凿，辽土直沙漠。
蓬棘不复生，条干何由作。
兹山亦沙阜，短短见丛薄。
冰霜叶堕尽，鸟兽纷无托。
干坤信广大，一气均美恶。
胡为独穷陋，意似鄙夷落。
民生亦复尔，垢污不知怍。
君看齐鲁间，桑柘皆沃若。
麦秋载万箱，蚕老簇千箔。
余粱及狗彘，衣被遍城郭。
天工本何心，地力不能博。
遂令尧舜仁，独不施礼乐。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。